En milliard flere mennesker på 13 år | Udland | Fyens.dk
En milliard flere mennesker på 13 år
En amerikansk prognose viser, at Jordens befolkning i 2012 vil være på syv milliarder mennesker. Dermed vil befolkningstallet være vokset med en milliard på bare 13 år. Det er især mange nyfødte i ulandene, der bidrager til væksten.
Foto: Arkivfoto: AP
20. juni 2008 kl. 03:37 | Opdateret kl. 12:31
I 2012 vil der være syv milliarder mennesker på jorden. Til den tid er verdens befolkning vokset med en milliard på bare 13 år.
Verdens befolkning vokser lynhurtigt, og det er især de mange nyfødte i ulandene, som bidrager til væksten. I afrikanske lande som Mali og Niger får kvinder i gennemsnit mere end syv børn, og det er en af årsagerne til, at verdens befolkning i 2012 vil passere syv milliarder. Det viser en ny opgørelse fra det statslige amerikanske Census Bureau.
Det var så sent som i 1999, at befolkningstallet nåede op over seks milliarder, og det betyder, at indbyggertallet på jorden i 2012 vil være vokset med en milliard på bare 13 år.
- Til sammenligning skal vi helt frem til år 1800, før der var en milliard mennesker på jorden, siger demografi-forsker Carl Haub fra USA's Population Reference Bureau.
Derfra tog det 130 år, før den næste milliard kom til, men nu om stunder går det altså noget hurtigere.